ફળિયાની પેલે પાર વેજર્સ્કા સ્ટ્રીટમાં એકઠા થયેલા લોકોના ટોળા તરફ તેનું ધ્યાન ખેંચાયું. ટોળામાંના લોકો નિસ્તેજ જરૂર લાગતા હતા, પરંતુ જિજીવિષા સાવ મરી પરવારી ન હોય એવા ફેક્ટરીના કામદારો કે હારેલી ફૂટબોલ ટીમના ટેકેદારો જેવા એ લોકો સોમવારની એ સવારે રેકાવ્કા ગેટ તરફ જઈ રહ્યા હતા. ટોળામાં એણે જોસેફિન્સ્કા સ્ટ્રીટના પોતાના પડોશીઓને પણ જોયા. બાંયમાં સંઘરેલા કોઈ હથિયારની માફક સામે દેખાઈ રહેલા એ દૃશ્યને હૃદયમાં સંઘરીને એ મેદાનની બહાર નીકળી ગયો. મિલાનું શું થયું હશે? એમાંના કોઈને મિલાની ભાળ હશે કે કેમ? પડોશીઓ તો કહેતા હતા કે એ જતી રહી હતી! જર્મન કમાન્ડોએ તો બરાબર તપાસ કરી જ હશે! ચોક્કસ તેઓ મિલાને વસાહતની બહાર લઈ ગયા હશે, પ્લાઝોવ લઈ જવા માટે જ…